Forbes dunyo boylarining yangi reytingini e`lon qildi

Forbes jurnaliniing Amerikada chop etiladigan versiyasi o`tkazgan reytingga ko`ra, Microsoft asoschisi Bill Geytsning daromadi bir yilda to`rt milliard dollarga kamaydi, deb xabar beradi “Lenta.ru”. 
Ammo bunga qaramay,mashhur tadbirkor dunyo boylari reytingida birinchilikni qo`ldan boy berganicha yo`q. Bill Geytsdan keyingi o`rinni ispaniyalik milliarder Inditex kompaniyasi asoschisi Amansio Ortega 64,5 milliard dollarlik daromadi bilan egallab turibdi. Uning daromadi o`tgan yilga nisbatan 500 millionga ortgan. 
Taniqli amerikalik investor Uorren Baffet esa reytingdagi uchinchi pog`onani saqlab qoldi. 85 yoshli tadbirkorning daromadi 60,8 milliard dollarga teng. Uniing daromadlari o`tgan yilga nisbatan 12 milliardga kamaygan. 
Reytingning to`rtinchi va beshinchi pog`onasini meksikalik Karlos Slim El va Amazon.com asoschisi Jeff Bezos egalladi.
Facebook asoschisi Mark Sukerberg esa bir yil ichida o`nta o`ringa yuqorilab, 44,6 milliard dollar miqdoridagi daromadi bilan oltinchi o`rinni zabt etdi.
Dunyo boylari reytingining o`ntaligidan, shuningdek Oracle asoschisi 71 yoshli Larri Ellison, Bloomberg bosh direktori Maykl Blumberg va Koch Industries korporasiyasi aksiyadorlari Charlz va Devid Koxlar ham kiritildi.